EESTI ADVOKATUURI JUHATUS

ISTUNGI PROTOKOLL

7. veebruar 2023. a nr 3

Tallinn

**Järelevalve advokaatide ja advokaadibüroode tegevuse üle**

Eesti Advokatuurile sai teatavaks, et äriregistri andmete järgi on Advokaadibürooga TRINITI samale aadressile registreeritud erinevad selle advokaadibürooga seotud äriühingud. AdvS § 49 lg 6 sätestab, et advokaadibüroos ei või tegutseda muu ettevõtja ega välismaa äriühingu filiaal peale advokaadiühingu või välismaa advokaadiühingu filiaali. Nimetatud keelu rikkumise korral määratakse füüsilisest isikust ettevõtjast advokaadibüroo pidajale või advokaadibürood pidava advokaadiühingu juhatajast vandeadvokaadile AdvS § 19 lg 2 punktides 3 või 4 ettenähtud distsiplinaarkaristus ehk kas kutsetegevuse peatamine kuni üheks aastaks või advokatuurist väljaheitmine. Seetõttu paluti advokaadiühingu pidajal selgitada äriühingute seost advokaadibürooga, sh seda, kas äriühingud tegutsevad advokaadibürooga samadest ruumidest. Büroopidaja selgitas, et tegemist on advokaadibüroo kontrolli all olevate tütarühingutega, mis on loodud klientide hüpoteekide hoidmiseks. Äriühingutel puudub iseseisev majandustegevus ja need on ainult õiguslik instrument advokaaditeenuse osutamiseks (sarnaselt nagu kliendikonto) ja nende juhatuse liikmed on advokaadibüroo vandeadvokaadid. Büroopidaja hinnangul ei kvalifitseeru need äriühingud muuks advokaadibüroos tegutsevaks ettevõtjaks AdvS § 49 lg 6 tähenduses, vaid on kooskõlas eesmärgiga, et advokaaditeenus on advokaadi parima kontrolli all ja eraldatud teistest asjadest ja advokaadibüroo enda varadest. Samas kinnitas büroopidaja, et viidatud äriühingud ei tegutse advokaadibüroo ruumides, sh ei asu nende ühingute raamatupidamisdokumendid advokaadibüroo ruumides.

Juhatus selgitab, et AdvS § 49 lg-st 6 tulenev keeld, mis keelab muul ettevõttel tegutseda advokaadibüroos, on sätestatud eesmärgiga vältida olukordi, kus advokaadi kutsetegevusega mitteseotud asjaoludel tema büroos läbiotsimise korraldamisel võiks olla ohtu seatud kliente puudutav konfidentsiaalne teave. Keeld on vajalik kindlustamaks avalikku usaldust advokaadibüroo kui üksnes õigusteenuse osutamiseks ettenähtud ettevõtte vastu. Kuigi keeld puudutab faktilist tegutsemist, mida ei ole võimalik üksnes registriandmetele tuginevalt kontrollida, siis ettevõttel, mille tegevus toimub virtuaalselt või mille tegevuseks ongi virtuaalsete varade hoidmine, ei ole enam reaalset tegutsemiskoha, vaid just üksnes andmete hoidmise koht. Seetõttu on oht, et ettevõtte läbiotsimisel alustataks just registrisse kantud tegevuskohast. **Juhatus juhib tähelepanu, et kliendi huvides juriidilise isiku juhtorganisse kuulumise ja osaluse omandamise juhendi § 4 lg 2 kohaselt suureneb osaluse omamise või juriidilise isiku juhtorganisse kuulumise puhul risk advokaadibüroo puutumatusele, s.o klientide materjalide konfidentsiaalsusele, sest muu ettevõtja tegevuskoha läbiotsimine on võimalik ilma kohtu poolt väljastatava läbiotsimismääruseta.** Selles juhendis on selgelt öeldud, et advokaat ei kanna äriregistrisse muu ettevõtja aadressina advokaadibüroo aadressi ega anna ühelegi isikule vastavat nõusolekut. Kui kliendi huvides loodud äriühingud asuvad äriregistri järgselt advokaadibürooga samal aadressil, tuleb nende asukoht selgelt piiritleda ja tagada selgelt eristatavus advokaadibüroo ruumide ja muu äriühingu ruumide vahel.